23. schôdza NR SR - 6.deň - A. dopoludnia
Dátum: 2024-12-03
Poslanec: Jakab, Július (SLOVENSKO)
Druh vystúpenia: Vystúpenie v rozprave

29. Dámy a páni, pred chvíľou boli prijaté niektoré pozmeňujúce návrhy v spoločnej správe, budem sa venovať bodu č. 4 zo spoločnej správy, kde boli riešené platy zdravotníkov o 112 miliónov eur z rezervy vlády. A hovorím, že je to premrhaná príležitosť pre všetkých poslancov koalície, ktorí momentálne odchádzajú, aj pre všetkých členov vlády, ktorí opustili svoje pozície a radšej sa išli schovať. Dobre, že sa išli schovať, pretože to, čo prijali, absolútne nerieši zdravotnícku krízu, ktorú momentálne na Slovensku máme, absolútne to nerieši obavy všetkých obyvateľov Slovenskej republiky o to, či ich bude mať ošetriť v nemocniciach alebo v zdravotníckych zariadeniach po Novom roku, nerieši to výpovede lekárov, nič. Pozmeňujúci návrh, ktorý predkladal napríklad Marek Krajčí, ktorý by pekne doplnil tento bod č. 4 spoločnej správy a všetci zdravotníci by dostali to, čo mali a nebolo by im brané z platov, túto krízu v zdravotníctve by vyriešili. Ale nie, poslanci koalície a členovia vlády sa radšej utekali skryť pred touto pravdou. To, čo ich vždy v zdravotníctve zaujímalo sú kšefty a to je hanba súčasnej vlády. (Potlesk.) Nikdy ich nezaujímal ani pacient, ani stav nemocníc, ani lekári, ani zdravotnícky personál a bod č. 4 spoločnej správy je toho jasným dôkazom. A to, čo dokazuje bod 4 spoločnej správy, je ešte aj potravinová pomoc, pretože síce celiatici, teda súčasná vláda sa v tomto pozmeňováku spamätala a celiatici teda nebudú platiť viac za potraviny ako doteraz, samozrejme, nebudú platiť ani menej, aby bolo jasné. Súčasná vláda momentálne pri cenách potravín urobila, ja to poviem tak, keď sme pri tom zdravotníctve, Slovensku spravili otvorenú zlomeninu stehennej kosti, normálne všade je krv, kosť trčí z toho stehna, a jediné, čo spravili, je taká, taká náplasť, taká tá detská, tak tuná to nalepili, že sa snažili niečo vyriešiť. Absolútne nič! Inflácia cien potravín na Slovensku je najvyššia spomedzi všetkých krajín Európskej únie s výnimkou Lotyšska, to jediné nás predbehlo. To, čo sľubovali lacnejšie potraviny, absolútne nie je realita, nič z toho sa nestalo, potraviny dražejú najviac spomedzi všetkých krajín Európskej únie. A to hovorí štatistický úrad s pánom Nemkym na čele, že oleje, tuky, maslá zdraželi za tejto vlády za posledný rok o 30 %, že zelenina a ovocie zdraželi o 12 až 13 %. Čo riešia v tomto rozpočte? Nič, žiadne zlacnenie potravín. Bod 4 hovorí o celiatikoch, lebo sa spamätali na poslednú chvíľu, ale to, že ľuďom rastú ceny potravín, že nakupujú najdrahšie spomedzi všetkých okolitých krajín, tu nikde nevidím. V tom rozpočte vidím akurát to, že očakávajú ďalšie a ďalšie príjmy napríklad zo zvýšenej dane zo sladených nápojov, zo zvýšenej dane 23 %, z transakčnej dane, ktorá presne zaťaží tých, ktorí tie potraviny vyrábajú a zaťaží všetky firmy na Slovensku, ktoré momentálne sa pozerajú na tú našu krajinu, že po vzore Maďarska a Venezuely zaviedli transakčnú daň. Myslia si, že celiatikom nakoniec teda nenaparia dane, ale v skutočnosti neurobili pre Slovensko nič, pre zlacnenie potravín neurobili nič. Bod 4 spoločnej správy nevyriešil zdravotníctvo, ktoré je v troskách, nevyriešil zdravotníkov, ktorí sú v troskách, nevyriešil lekárov, ktorí majú podané výpovede, nevyriešil strach ľudí, ktorí sa boja o svoje zdravie, nevyriešil lacnejšie potraviny, nevyriešil nič z toho, čo sľúbili, iba spôsobil, že toto je najhorší rozpočet v ére Slovenskej republiky, kedy míňajú dvakrát viac ako vlády, na ktoré sa vyhovárali a kedy ťahajú Slovensko do bankrotu. A to ešte nemajú hanbu a 4,2 miliardy ťahajú z vrecák ľudí. Bod 4 spoločnej správy sa vykašľal na všetkých voličov, nič Slovensku nepomáha, pretože tento papalášsky rozpočet je nastavený len tak, aby pomohol súčasnej vláde a súčasným ministrom a ich kamarátom. Udelili si amnestie, zvýšili si platy o 5-tisíc eur, schválili si doživotnú rentu, nakupujú súkromné tryskáče, ale na ľudí sa absolútne vykašľali a iba ich bez hanby zadlžujú a zdierajú. Ďakujem veľmi pekne. (Potlesk.)